
RAPORT

asupra  propunerii legislative privind cazierul profesional

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă privind cazierul profesional trimisă cu adresa nr. Pl.x.14 din 25 februarie 2013,  înregistrată cu nr. 31/267 din  25 februarie 2013.
Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este prima Cameră sesizată. 
Consiliul Legislativ a avizat negativ iniţiativa legislativă, conform avizului nr. 78 din 18 februarie 2013.
Guvernul României a transmis un punct de vedere, cu nr. 784 DRP din 4 martie 2013 prin care nu susţine adoptarea iniţiativei legislative.

Comisia pentru drepturile omului, culte şi problemele minorităţilor naţionale a transmis un aviz negativ cu nr. 25/92 din 6 martie 2013.

Propunerea legislativă supusă dezbaterii are ca obiect de reglementare instituirea obligaţiei privind declararea studiilor pentru persoanele care ocupă anumite funcţii şi demnităţi publice, în scopul constituirii unui cazier profesional a cărui evaluare ar urma să fie realizată de către Direcţia Naţională Anticorupţie.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă mai sus menţionată, expunerea de motive şi avizul negativ al Consiliului Legislativ în şedinţa din 6 martie 2013.
Din numărul total de 27 de  membri ai Comisiei juridice, de disciplină şi imunităţi au participat la şedinţă 21 deputaţi.

Cu ocazia dezbaterilor s-a constatat că propunerea legislativă stabileşte competenţa de evaluare a declaraţiilor de studii în sarcina Direcţiei Naţionale Anticorupţie.

O astfel de soluţie legislativă nu poate fi însă acceptată, având în vedere natura juridică a Direcţiei Naţionale Anticorupţie. Astfel, potrivit art. 1 alin.(1) din Ordonanţa de urgenţă a Guvernului nr.43/2002, aprobată cu modificări prin Legea nr.503/2002, cu modificările şi completările ulterioare, Direcţia Naţională Anticorupţie este o structură cu personalitate juridică, în cadrul Parchetului de pe lângă înalta Curte de Casaţie şi Justiţie, făcând deci parte din Ministerul Public.

Natura juridică a Direcţie Naţionale Anticorupţie, aceea de „magistratură specială instituită pentru combaterea infracţiunilor de corupţie" a fost de altfel subliniată şi de Curtea Constituţională în Decizia nr.225/2012. Astfel, făcând referire la jurisprudenţa constantă a Curţii, instanţa de contencios constituţional a precizat că, „prin Decizia nr.235 din 5 mai 2005, publicată în Monitorul Oficial al României, Partea I, nr.462 din 31 mai 2005, s-a statuat că modificările şi completările aduse prin ordonanţele de urgenţă şi legile de aprobare a acestora referitoare la actuala Direcţie Naţională Anticorupţie au păstrat statutul special al acesteia faţă de celelalte parchete din structura Ministerului Public, fiind organizat ca parchet specializat în combaterea infracţiunilor de corupţie, structură autonomă cu personalitate juridică în cadrul Ministerului Public".

Prin urmare, instituirea, prin proiect, a două noi atribuţii în sarcina   Direcţiei   Naţionale   Anticorupţie,   vizând   verificarea declaraţiilor de studii, respectiv constatarea contravenţiei şi aplicarea sancţiunii prevăzute la art.8 din proiect, nu este în acord cu dispoziţiile art.131 din Constituţie.  Potrivit normei din Legea fundamentală, atribuţiile Ministerului Public privind reprezentarea intereselor generale ale societăţii şi apărarea ordinii de drept, precum şi a drepturilor şi libertăţilor cetăţenilor se exercită în activitatea judiciară.

Aceste dispoziţii constituţionale nu pot fi interpretate în sensul posibilităţii instituirii în sarcina Ministerului Public, prin Direcţia Naţională Anticorupţie, a unor atribuţii specifice autorităţilor din sfera executivului.

De altfel, în dezvoltarea dispoziţiilor constituţionale, art.63 lit.a) din Legea nr.304/2004 privind organizarea judiciară prevede că atribuţiile Ministerului Public exercitate prin procurori, au în vedere, în primul rând, efectuarea urmăririi penale, în cazurile şi condiţiile prevăzute de lege. în plus, potrivit prevederilor art.3 alin.(l) lit.a) din Ordonanţa de urgenţă a Guvernului nr.43/2002, Direcţia Naţională Anticorupţie are ca atribuţie efectuarea urmăririi penale pentru infracţiunile prevăzute în Legea nr.78/2000 pentru prevenirea, descoperirea şi sancţionarea faptelor de corupţie, care sunt, potrivit art.13, în competenţa acestei Direcţii.

În ceea ce priveşte scopul instituirii „cazierului profesional", acesta nu rezultă din Expunerea de motive, care se referă în mod generic, la „evitarea salturilor profesionale şi ştiinţifice pe durata exercitării mandatului" persoanelor care ocupă anumite funcţii şi demnităţi publice. O astfel de exprimare lapidară ar putea fi interpretată inclusiv în sensul interzicerii, pentru respectivele persoane, a exercitării dreptului la învăţătură consacrat de art.32 din Constituţie, soluţie legislativă care, în mod evident nu poate fi acceptată. Nici în cuprinsul propunerii legislative nu sunt prevăzute criterii care să clarifice care anume aspecte legate de declaraţiile de studii trebuie urmărite în cadrul activităţii de evaluare a acestor declaraţii. Astfel, art.4 alin.(3) din proiect se referă, în mod generic, la identificarea unor „inadvertenţe inclusiv raportate la funcţia deţinută". Prin urmare, reglementarea propusă nici nu ar putea fi aplicată în practică.

În urma dezbaterii, membrii Comisiei au hotărât, cu majoritate de voturi, (19 voturi  pentru, 2 abţineri) să propună plenului Camerei Deputaţilor  respingerea propunerii legislative privind cazierul profesional.
În raport de obiectul şi conţinutul său, propunerea legislativă face parte din categoria legilor organice.

